
Text rozhodnutia
Súd: Krajský súd Nitra Spisová značka: 11S/41/2013 Identifikačné číslo súdneho spisu: 4013200368 Dátum vydania rozhodnutia: 20. 04. 2016 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2016:4013200368.3 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedníčky senátu JUDr. Marty Molnárovej a členiek senátu JUDr. Dariny Vargovej a JUDr. Dany Kálnayovej, v právnej veci žalobcu: Mgr. K. D., bytom C. X. E. XXXX/XX, F., proti žalovanému: Sociálna poisťovňa - ústredie, so sídlom Ul. 29. augusta 8, Bratislava, o preskúmanie zákonnosti rozhodnutia žalovaného zo dňa 10. apríla 2013 č. 25937-1/2013-BA, takto r o z h o d o l : Súd žalobu z a m i e t a . Žalobcovi náhradu trov konania nepriznáva. o d ô v o d n e n i e : Žalovaný správny orgán rozhodnutím uvedeným v záhlaví tohto rozsudku podľa § 59 zák. č. 71/1967 Zb. o správnom konaní (ďalej len Správny poriadok) zamietol odvolania žalobcu proti rozhodnutiu Sociálnej poisťovne - pobočka Komárno č. 19993-10-2013-KN zo dňa 15. marca 2013, o čiastočnom odmietnutí sprístupnenia informácií a proti rozhodnutiu Sociálnej poisťovne - pobočka Komárno č. 19993-14/2013-KN zo dňa 18. marca 2013 o čiastočnom odmietnutí sprístupnenia informácií a obidve rozhodnutia Sociálnej poisťovne - pobočka Komárno č. 19993-10-2013-KN zo dňa 15. marca 2013 a č. 19993-14/2013-KN zo dňa 18. marca 2013, ako vecne správne potvrdil z dôvodu, že sa nestotožnil s prezentovaným názorom žiadateľa o poskytnutie informácie v zmysle zák. č. 211/2000 Z. z., pokiaľ ide o definíciu orgánu verejnej moci a k zverejneniu informácii o vedúcich zamestnancoch. Žalobca žalobou zo dňa 25. 04. 2013 žiadal, aby súd zrušil rozhodnutie žalovaného zo dňa 10. apríla 2013 č. 25937-1/2013-BA, ako i rozhodnutia správneho orgánu prvého stupňa a vec vrátil žalovanému na ďalšie konanie. Žalobca nezákonnosť rozhodnutí žalovaného, ako i prvostupňového správneho orgánu odôvodnil ukrátením na svojom základnom ústavnom práve na informácie. Rozhodnutím pobočky žalovaného v Komárne č. 19993-10/2013-KN zo dňa 15. 03. 2013 správny orgán odmietol: - sprístupnenie osobných údajov vedúcich zamestnancov Sociálnej poisťovne s miestom výkonu práce v pobočke v rozsahu uvedenom v § 9 ods. 3 zák. č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov z toho dôvodu, že pracovný poriadok Sociálnej poisťovne neurčuje obsadzovanie pracovných miest vedúcich zamestnancov na základe výberového konania, - sprístupnenie zápisníc z porád riaditeľky pobočky od 1. septembra 2012 do 23. februára 2013, vrátane všetkých príloh. Žalobca ďalej uviedol, že druhým rozhodnutím pobočky č. 19993-14/2013-KN zo dňa 18. 03. 2013 správny orgán odmietol všetky písomnosti súvisiace s poverením JUDr. K. P. výkonom funkcie vedúcej kancelárie riaditeľa pobočky z toho dôvodu, že pracovný poriadok Sociálnej poisťovne neurčuje obsadenie pracovných miest vedúcich zamestnancov na základe výberového konania. Poukázal na ust. § 9 ods. 3 zákona o slobode informácií, lebo žalovaný ako verejnoprávna inštitúcia je povinnou osobou v zmysle tohto ustanovenia a je aj orgánom verejnej moci. V žalobe cituje jednotlivé state rozhodnutia žalovaného správneho orgánu s poukazom na ust. § 22 ods. 1 zákona o slobode informácií, ktorý odkazuje na zákon č. 71/1967 Zb. a konkrétne ust. § 47 ods. 3, ktoré upravuje náležitosti odôvodnenia rozhodnutia. S odôvodnením žalobou napadnutého rozhodnutia nesúhlasí, pokiaľ žalovaný tvrdí, že zápisnice z porád riaditeľky pobočky obsahujú informácie, ktoré sa dotýkajú osobnosti a súkromia fyzickej osoby a osobných údajov, ktoré podliehajú obmedzeniu prístupu k informáciám, pretože zákon o slobode informácií takýto dôvod na obmedzenie prístupu k informáciám neustanovuje a s touto námietkou sa žalovaný nijak nevyrovnal, a preto porušil Správny poriadok. Žalovaný poukazuje na § 5 ods. 1 zák. č. 552/2003 Z. z. o výkone práce vo verejnom záujme, avšak vo svojom rozhodnutí neuviedol, ako sa vyrovnal s mojou námietkou, že mal použiť pravidlo selekcie podľa § 12 zákona o slobode informácií a následne zápisnice z porád riaditeľky pobočky žalovaného v Komárne sprístupniť. V tejto súvislosti poukázal na článok 26 Ústavy SR a dôvodovú správu zverejnenú na internetovej stránke Národnej rady SK (v žalobe odcitovaná jej časť), v zmysle ktorého orgány verejnej moci majú povinnosť primeraným spôsobom poskytnúť informácie o svojej činnosti v štátnom jazyku, podmienky a spôsob vykonania ustanoví zákon (ods. 5 článku). Uviedol, že kritériom určenia, či určitý subjekt v konkrétnej situácii koná ako orgán verejnej moci, je skutočnosť, či tento rozhoduje o právach a povinnostiach iných osôb a tieto rozhodnutia sú štátnou mocou vynútiteľné, či môže štát do týchto práv a povinností zasahovať. Sociálna poisťovňa je orgánom verejnej moci, pretože ako zákonom zriadená verejnoprávna inštitúcia rozhoduje o právach a povinnostiach právnických a fyzických osôb. V ústave vymedzená povinnosť orgánov verenej moci poskytnúť informácie o svojej činnosti je premietnutá do ust. § 2 ods. 1 zákona o slobode informácií, ktoré ustanovenie definuje povinné osoby. Riaditeľka pobočky, poverená vedúca kancelárie riaditeľa pobočky, atď. spĺňajú legálnu definíciu § 9 ods. 3 Zákonníka práce, podľa ktorej vedúci zamestnanci zamestnávateľa sú zamestnanci, ktorí sú na jednotlivých stupňoch riadenia zamestnávateľa oprávnení určovať a ukladať podriadeným zamestnancom zamestnávateľa pracovné úlohy, organizovať, riadiť a kontrolovať ich prácu a dávať im na ten účel záväzné pokyny. Na vedúcich zamestnancov žalovaného sa teda vzťahuje § 9 ods. 3 zákona o slobode informácií podľa názoru žalobcu. Žalobca v súvislosti s prvým rozhodnutím pobočky žalovaného (zápisnice z porád riaditeľky pobočky od 01. 09. 2012 do 23. 02. 2013) namieta argumentáciu žalovaného, že nie je možné sprístupniť takúto informáciu z dôvodu "zabezpečenia aktív patriacich do pôsobnosti systému riadenia informačnej bezpečnosti, aby sa zabránilo narušeniu dôvernosti, dostupnosti a integrity vlastných aktív Sociálnej poisťovne, ako aj zverených aktív tretích strán - právnických osôb a fyzických osôb, ako aj z dôvodu, že zápisnice obsahujú informácie, ktoré sa dotýkajú osobnosti a súkromia fyzickej osoby a osobných údajov, ktoré podliehajú obmedzeniu k informáciám", s poukazom na § 8, § 9, § 10, § 11, § 12 zákona o slobode informácií (ustanovenia paragrafov, ktoré v žalobe v celom rozsahu cituje, vrátane dôvodovej správy zverejnenej na internetovej stránke www.nrsr.sk/dl/Browser/Ds/Document?Documentld=289724). Žalovaný správny orgán na výzvu súdu, podal písomné vyjadrenie k žalobe a predložil administratívny spis vzťahujúci sa na danú vec, v zmysle ktorého žiadal žalobu ako nedôvodnú zamietnuť. Vo vyjadrení uviedol, že dňa 24. 02. 2013 bola Sociálnej poisťovni - pobočka Komárno doručená žiadosť navrhovateľa o sprístupnenie informácii vo veci hodnotenia a priznania odmien zamestnancom tejto pobočky a všetkých mzdových nárokov, vrátane osobného ohodnotenia JUDr. K. P. a ďalších vedúcich zamestnancov tejto pobočky a zápisnice z porád riaditeľky pobočky od 01. 09. 2012 do 23. 02. 2013. Dňa 15. marca 2013 táto pobočka rozhodnutím o čiastočnom odmietnutí sprístupnenia informácie č. 19993/10/2013/KN nevyhovela tejto žiadosti a s poukazom na § 3 a § 9 ods. 1, 2 zákona o slobode informácií a § 3 zák. č. 428/2002 Z. z. citovaného zákona. Dňa 18. marca 2013 bola pobočke doručená ďalšia žiadosť navrhovateľa o sprístupnenie informácií vo veciach súvisiacich s organizáciou výkonu práce navrhovateľa, jeho osobným hodnotením, interpersonálnymi vzťahmi v pobočke vo vertikálnej a v horizontálnej línii, ďalej vo veci sprístupnenia zápisnice o prijímacom konaní JUDr. K. P. z roku 2012, ako aj všetkých ostatných písomností súvisiacich s jej poverením na výkon funkcie vedúcej kancelárie riaditeľa pobočky, úplné znenie interného predpisu, Zásady výberu a prijímania zamestnancov sociálnej poisťovne, vrátane jeho všetkých prípadných príloh. Uvedená pobočka rozhodnutím o čiastočnom odmietnutí sprístupnenia informácie č. 19993/14/2013/ KN nevyhovela tejto žiadosti navrhovateľa opäť s poukazom na ustanovenia, ako sú uvedené pri prvom rozhodnutí. Navrhovateľ podal voči obidvom uvedeným rozhodnutiam pobočky odvolanie, ktoré bolo doručené pobočke v zákonom stanovenej lehote uvedenej v § 19 ods. 1 prvej vety zákona o slobode informácií. Odvolací orgán preskúmal okrem včasnosti podania odvolania, i obsah uvedených rozhodnutí a ich dôvody, celý postup pobočky v konaní o predmetných žiadostiach a stotožnil sa s právnym posúdením týchto žiadostí z dôvodov uvedených v § 3 ods. 1, § 9 ods. 1, 2 zákona o slobode informácií, keďže účelom § 9 citovaného zákona je chrániť informácie týkajúce sa súkromia a osobné údaje fyzických osôb. Právo na ochranu súkromia je právo osoby rozhodnúť podľa vlastného uváženia, či a v akom rozsahu majú byť skutočnosti jej osobného súkromia sprístupnené iným osobám. Podľa § 3 zákona o ochrane osobných údajov osobnými údajmi sú údaje týkajúce sa určenej alebo určiteľnej fyzickej osoby, pričom takouto osobu je osoba, ktorú možno určiť priamo alebo nepriamo, najmä na základe všeobecne použiteľného identifikátora alebo na základe jednej, či viacerých charakteristík alebo znakov, ktoré tvoria jej fyzickú, fyziologickú, psychickú, mentálnu, ekonomickú, kultúrnu alebo sociálnu identitu. Z ust. § 9 ods. 3 zákona o slobode informácií vyplýva, akú informáciu povinná osoba môže sprístupniť na účely informovania verejnosti v súvislosti s osobnými údajmi fyzickej osoby. Ide o informácie, ktoré sú spracúvané v informačnom systéme, a to za podmienok ustanovených osobitným zákonom o fyzickej osobe, ktorá je verejným funkcionárom, poslancom obecného zastupiteľstva, predstaveným v štátnej správe atď., kde sú uvedení i vedúci zamestnanci zamestnávateľa, ktorým je orgán verejnej moci, nadriadení v služobnom pomere, ktorí sa zúčastňujú na procese rozhodovania o použití verejných prostriedkov. Žalovaný s poukazom na citované stanovenie zákona zdôraznil, že podľa prvej vety § 9 ods. 3 zákona sa sprístupňujú osobné údaje v rozsahu uvedenia titulu, mena, priezviska, funkcie a deň ustanovenia alebo vymenovania do funkcie, pracovné zaradenie a deň začiatku výkonu pracovnej činnosti, miesto výkonu funkcie alebo pracovnej činnosti a orgán, v ktorom túto funkciu alebo činnosť vykonáva, mzda, plat alebo platové pomery a ďalšie finančné náležitosti priznané za výkon funkcie alebo za výkon pracovnej činnosti, ak sú uhrádzané zo štátneho rozpočtu alebo z iného verejného rozpočtu. Žalovaný v súvislosti s definovaním orgánu verejnej moci a k zverejneniu informácií o vedúcich zamestnancoch uviedol, že zastáva zhodný názor, ako pobočka a požadované informácie o vedúcich zamestnancoch sociálnej poisťovne, ktorí vykonávajú práce vo verejnom záujme, nie je možné sprístupniť s poukazom na § 5 ods. 1 zák. č. 552/2003 Z. z. o výkone práce vo verejnom záujme, s odkazom na § 9 ods. 3 zákona o slobode informácií, v súvislosti s vedúcimi zamestnancami vykonávajúcimi práce vo verejnom záujme, podľa ktorého je možné sprístupniť požadované informácie iba o vedúcich zamestnancoch, ktorých pracovné miesta sa obsadzujú na základe výsledkov výberového konania v prípade, ak to určí pracovný poriadok. Pracovný poriadok Sociálnej poisťovne neurčí obsadzovanie pracovných miest vedúcich zamestnancov na základe výsledkov výberového konania, preto požadovanú informáciu žiadateľom v tomto smere a rozsahu nie je poisťovňa oprávnená sprístupniť. V súlade s politikou informačnej bezpečnosti sociálnej poisťovne poisťovňa žiadateľovi nesprístupnila v navrhovateľom požadovanom rozsahu, ani všetky zápisnice z porád riaditeľky tak, ako ich žalobca žiadal vo vymedzenom časovom rozpätí, vrátane všetkých príloh z dôvodu zabezpečenia ochrany aktív, patriacich do pôsobnosti systému riadenia informačnej bezpečnosti, aby sa zabránilo narušeniu dôvernosti, dostupnosti a integrity vlastných aktív sociálnej poisťovne, ako aj zverených aktív tretích strán - právnických osôb a fyzických osôb, ako aj z dôvodu, že zápisnice obsahujú informácie, ktoré sa dotýkajú osobnosti a súkromia fyzickej osoby a osobných údajov, ktoré podliehajú obmedzeniu prístupu k informáciám. Je toho názoru, že pobočka správne rozhodla, keď žiadostiam navrhovateľa podľa § 18 ods. 2 zákona o slobode informácií, v spojitosti s § 46 a § 47 Správneho poriadku, nevyhovela a vydala rozhodnutia o čiastočnom odmietnutí sprístupnenia informácií z dôvodu, že ide o informácie, ktoré sa dotýkajú osobnosti a súkromia fyzickej osoby, ku ktorým je prístup obmedzený podľa § 9 ods. 1 zákona o slobode informácií, o informácie obsahujúce osobné údaje, ku ktorým je prístup obmedzený podľa § 9 ods. 2 citovaného zákona. Žalovaný správny orgán preto nezistil dôvod na zmenu alebo zrušenie rozhodnutí, ktoré boli predmetom odvolacieho konania. Navrhovateľ neuviedol na prípadnú zmenu alebo zrušenie predmetného rozhodnutia v odvolacom konaní relevantné skutočnosti, na základe ktorých by požadované informácie mohli byť sprístupnené a sociálna poisťovňa v predmetnom prípade postupovala v súlade so všeobecne záväznými právnymi predpismi. V danej veci krajský súd vydal dňa 24. 09. 2013 rozsudok, ktorý na odvolanie žalobcu odvolací súd uznesením zo dňa 28. 01. 2016 č. k. 5Sži/2/2014- 96 zrušil a vec vrátil na ďalšie konanie. Krajský súd ako súd vecne a miestne príslušný (§ 246 ods. 1, § 246a ods. 1 OSP), preskúmal žalobou napadnuté rozhodnutie žalovaného, ako aj konanie, ktoré predchádzalo jeho vydaniu v rozsahu dôvodov žaloby (§ 249 ods. 2 OSP), bez nariadenia pojednávania a dospel k záveru, že žaloba nie je dôvodná, preto ju podľa § 250j ods. 1 OSP zamietol. Súd prvého stupňa takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Vo veci súd rozhodol bez nariadenia pojednávania postupom podľa § 250f ods. 2 OSP. Žalobca a žalovaný súhlasili s prejednaním veci bez pojednávania. Rozsudok súd dňa 20. 04. 2016 verejne vyhlásil (§ 246c a § 156 ods. 1 OSP). Úlohou súdu bolo posúdenie zákonnosti postupu a správnosti záverov žalovaného v danej veci. Podľa čl. 26 ods. 1, 5 Ústavy Slovenskej republiky, sloboda prejavu a právo na informácie sú zaručené. Orgány verejnej moci majú povinnosť primeraným spôsobom poskytovať informácie o svojej činnosti v štátnom jazyku. Podmienky a spôsob vykonania ustanoví zákon. Podľa § 2 ods. 1 zák. č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov platnom v čase rozhodovania žalovaného, osobami povinnými podľa tohto zákona sprístupňovať informácie (ďalej len "povinné osoby") sú štátne orgány, obce, vyššie územné celky, ako aj tie právnické osoby a fyzické osoby, ktorým zákon zveruje právomoc rozhodovať o právach a povinnostiach fyzických osôb alebo právnických osôb v oblasti verejnej správy, a to iba v rozsahu tejto ich rozhodovacej činnosti. Podľa § 3 ods. 1 vyššie citovaného zákona, každý má právo na prístup k informáciám, ktoré majú povinné osoby k dispozícii. Podľa § 9 ods. 1, 2, 3 citovaného zákona: informácie, ktoré sa dotýkajú osobnosti a súkromia fyzickej osoby, písomnosti osobnej povahy, podobizne, obrazové snímky a obrazové a zvukové záznamy týkajúce sa fyzickej osoby alebo jej prejavov osobnej povahy povinná osoba sprístupní len vtedy, ak to ustanovuje osobitný zákon, alebo s predchádzajúcim písomným súhlasom dotknutej osoby. Ak dotknutá osoba nežije, taký súhlas môže poskytnúť jej blízka osoba. Ustanovenia osobitných predpisov tým nie sú dotknuté. Informácie o osobných údajoch fyzickej osoby, ktoré sú spracúvané v informačnom systéme za podmienok ustanovených zákonom, povinná osoba sprístupní len vtedy, ak to ustanovuje zákon, alebo na základe predchádzajúceho písomného súhlasu dotknutej osoby. Ak dotknutá osoba nemá spôsobilosť na právne úkony, taký súhlas môže poskytnúť jej zákonný zástupca. Ak dotknutá osoba nežije, taký súhlas môže poskytnúť jej blízka osoba. Povinná osoba sprístupní na účely informovania verejnosti osobné údaje fyzickej osoby, ktoré sú spracúvané v informačnom systéme za podmienok ustanovených osobitným zákonom o fyzickej osobe, ktorá je verejným funkcionárom, poslancom obecného zastupiteľstva, predstaveným v štátnej službe, odborníkom plniacim úlohy pre člena vlády Slovenskej republiky, prezidenta Slovenskej republiky, predsedu Národnej rady Slovenskej republiky alebo podpredsedu Národnej rady Slovenskej republiky, vedúcim zamestnancom vykonávajúcim práce vo verejnom záujme, vedúcim zamestnancom zamestnávateľa, ktorým je orgán verejnej moci, nadriadeným v služobnom pomere alebo členom hodnotiacej komisie alebo iného obdobného orgánu, ktorý sa zúčastňuje na procese rozhodovania o použití verejných prostriedkov. Podľa prvej vety sa sprístupňujú osobné údaje v rozsahu : a) titul, b) meno, c) priezvisko, d) funkcia a deň ustanovenia alebo vymenovania do funkcie, e) pracovné zaradenie a deň začiatku výkonu pracovnej činnosti, f) miesto výkonu funkcie alebo pracovnej činnosti a orgán, v ktorom túto funkciu alebo činnosť vykonáva, g) mzda, plat alebo platové pomery a ďalšie finančné náležitosti priznané za výkon funkcie alebo za výkon pracovnej činnosti, ak sú uhrádzané zo štátneho rozpočtu alebo z iného verejného rozpočtu. Podľa § 3 zák. č. 428/2002 Z. z. o ochrane osobných údajov, osobnými údajmi sú údaje týkajúce sa určenej alebo určiteľnej fyzickej osoby, pričom takou osobou je osoba, ktorú možno určiť priamo alebo nepriamo, najmä na základe všeobecne použiteľného identifikátora alebo na základe jednej či viacerých charakteristík alebo znakov, ktoré tvoria jej fyzickú, fyziologickú, psychickú, mentálnu, ekonomickú, kultúrnu alebo sociálnu identitu. Podľa § 47 ods. 1, 2, 3 zák. č. 71/1967 Zb. o správnom konaní v znení neskorších predpisov, rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. Výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi konania povinnosť na plnenie, správny orgán určí pre ňu lehotu; lehota nesmie byť kratšia, než ustanovuje osobitný zákon. V odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Zákon o slobode informácií v podrobnostiach upravuje podmienky, postup a rozsah slobodného prístupu k informáciám (§ 1). Obmedzenia práva na slobodný prístup k informáciám sú upravené v § 8 až 13 citovaného zákona, pričom súd sa v danom prípade zaoberal obmedzením na prístup k informáciám podľa § 9 zákona o slobodnom prístupe k informáciám v znení účinnom v rozhodnom čase, výklad ktorého je v preskúmavanej veci sporný. Z ust. § 249 ods. 2 Občianskeho súdneho poriadku vyplýva zásada iudex ne eat ultra petita partium (sudca nech nejde nad návrhy strán), teda konkrétne tvrdenie žalobcu (osobitná náležitosť žaloby), že bol ukrátený na svojich právach nezákonným rozhodnutím správneho orgánu, pričom musí ísť o subjektívne práva, vyplývajúce z právneho predpisu. Žalobca ale musí poukázať na konkrétne skutočnosti, z ktorých vyvodzuje porušenie práva. Konanie správneho súdnictva však nie je pokračujúcim správnym konaním, súd nevykonáva dokazovanie (nenahrádza činnosť správneho orgánu pri zisťovaní skutkového stavu), pre súd je rozhodujúci stav, ktorý tu bol v čase vydania rozhodnutia (§ 250i ods. 1 OSP). Správny súd pri preskúmavaní rozhodnutia správnych orgánov teda nie je súdom skutkovým (okrem prípadov podľa § 250i ods. 2 OSP), ale súd posudzuje iba právne otázky napadnutého postupu alebo rozhodnutia daňového orgánu. Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov, nedefinuje pojem informácia. Za informáciu však vo všeobecnosti možno považovať správu, údaj alebo poučenie, ktoré fyzická alebo právnická osoba odovzdáva inej fyzickej alebo právnickej osobe, ktorej dovtedy známa nebola. Zo znenia vyššie citovaného zákona však nemožno vyvodzovať, že informáciou by malo byť zhromažďovanie, vyhľadávanie, resp. spracovanie údajov podľa požiadaviek a pokynov tohto, kto o poskytnutie informácie žiada. Rovnako tak z neho nevyplýva povinnosť vykonať šetrenia alebo dokonca vyhodnocovanie údajov na požiadanie oprávnenej osoby. Oprávnená osoba v zmysle zákona o slobode informácií môže požadovať len také informácie, ktoré má povinná osoba v reálnej dispozícii v originálnej podobe a ktoré je povinná poskytnúť bez toho, aby musela tieto informácie spracovať a vyhodnotiť. Rozširujúci výklad, podľa ktorého by povinná osoba musela požadované informácie spracovať do inej formy, ako je tá, v ktorej sa nachádzajú a vyhodnotiť ich, by zmenil žiadosť o poskytnutie informácie na pokyn nadriadeného, čo nebolo a nie je účelom zákona o slobode informácií. Žiadosť o poskytnutie informácie má za cieľ sprístupniť oprávnenej osobe jej neznáme údaje bez toho, aby sa stala pokynom na výkon určitých činností alebo postupu povinnej osoby. Zákon o slobodnom prístupe k informáciám v žiadnom prípade neukladá povinnej osobe povinnosť vytvárať na základe žiadosti oprávnenej osoby informácie, ktoré v momente podania žiadosti neexistujú. Povinná osoba v zmysle tohto zákona nie je povinná, ani oprávnená vykonávať s informáciami, ktoré má k dispozícii také operácie, ktoré by viedli k vzniku nových informácií, ktoré sú požadované oprávnenou osobou, ale v momente podania jej žiadosti neexistujú, čo znamená, že nemôže spracúvať už existujúce informácie takým spôsobom, že sa z nich po spracovaní stanú nové informácie. Ide najmä o prípad poskytnutia údaju alebo prehľadu, ktorý povinná osoba nemá vytvorený a sprístupnenie informácie by si vyžiadalo jeho vytvorenie, a teda vytvorenie novej informácie. O takýto prípad, podľa názoru súdu, v danej veci ide v súvislosti so žiadosťami žalobcu, adresovanými pobočke žalovaného so sídlom v Komárne dňa 24. 02. 2013 a dňa 18. 03. 2013. Podľa § 120 ods. 2, 3 zákona č. 461/2003 Z. z. o sociálnom poistení, Sociálna poisťovňa je verejnoprávna inštitúcia zriadená na výkon sociálneho poistenia. Sociálna poisťovňa je právnická osoba so sídlom v Bratislave. Sociálna poisťovňa pri výkone sociálneho poistenia plní funkciu prístupového bodu, príslušnej inštitúcie, inštitúcie miesta bydliska, inštitúcie miesta pobytu, styčného orgánu a je kontaktná inštitúcia na komunikáciu medzi príslušnými inštitúciami a príjemcami dávok a medzi inštitúciami členských štátov Európskej únie, inštitúciami štátov, ktoré sú zmluvnou stranou dohody o Európskom hospodárskom priestore a inštitúciou Švajčiarskej konfederácie (ods. 4). Podľa § 121 cit. zákona orgány Sociálnej poisťovne sú generálny riaditeľ Sociálnej poisťovne, Dozorná rada Sociálnej poisťovne a riaditeľ pobočky Sociálnej. Pobočku riadi riaditeľ pobočky a za jej činnosť zodpovedá generálnemu riaditeľovi. Riaditeľ pobočky koná v mene Sociálnej poisťovne vo všetkých veciach patriacich do pôsobnosti pobočky. Počas jeho neprítomnosti zastupuje riaditeľa pobočky ním poverený vedúci zamestnanec pobočky (§ 127 zákona). Používanie údajov zhromaždených v informačnom systéme je výhradným právom Sociálnej poisťovne. Sociálna poisťovňa môže poskytovať údaje zo svojho informačného systému len so súhlasom fyzických osôb a právnických osôb, ktorých sa údaje priamo týkajú, ak tento zákon alebo osobitný predpis neustanovuje inak. Sociálna poisťovňa môže údaje podľa odseku 1 bez súhlasu dotknutých fyzických osôb a právnických osôb poskytnúť tretím osobám len v rozsahu potrebnom na výkon činností súvisiacich s vymáhaním a postupovaním pohľadávok (§ 170 ods. 1, 2 zákona). Výberové konanie je spôsob obsadzovania voľného pracovného miesta formou priameho výberu zamestnávateľom. Z ust. § 5 ods. 1 zák. č. 552/2003 Z. z. o výkone práce vo verejnom záujme vyplýva, že miesto vedúceho zamestnanca, ktorý vykonáva funkciu štatutárneho orgánu u zamestnávateľa uvedeného v § 1 ods. 2, a miesto ďalšieho vedúceho zamestnanca, u ktorého to určí pracovný poriadok, sa obsadzuje na základe výsledku výberového konania. Zákon č. 552/2003 Z. z. účinný do 30. júna 2014 ustanovoval povinnosť uskutočniť výberové konanie len na miesto vedúceho zamestnanca, ktorý vykonáva funkciu štatutárneho orgánu. Ak interný predpis zamestnávateľa, ktorým je pracovný poriadok, určí, že miesto ďalšieho vedúceho zamestnanca sa musí obsadzovať tiež na základe výberového konania, zamestnávateľ musí toto miesto obsadiť len na základe výsledku výberového konania. V zmysle uvedeného platí, že ak zamestnávateľ určí okruh vedúcich zamestnancov, na ktorých sa vzťahuje uvedená povinnosť, tak výberové konanie pre takto určený okruh vedúcich zamestnancov je povinné. Vedúcimi zamestnancami na účely § 5 zák. č. 552/2003 Z. z. sú štatutárny orgán zamestnávateľa, ktorý bol do funkcie menovaný na základe výberového konania postupom podľa § 5 cit. zákona a vedúci organizačných útvarov príslušných zamestnávateľov, podľa vnútorného organizačného predpisu vydaného štatutárnym orgánom, so zameraním na postup obsadzovania vedúcich miest výberovým konaním podľa § 5 zák. č. 552/2003 Z. z. Pracovné miesta, ktoré nie sú miestami vedúcich zamestnancov, nemusí zamestnávateľ obsadiť na základe výsledkov výberového konania. Žalovaný a jeho pobočka sú inštitúcie, ktoré vykonávajú svoju činnosť vo verejnom záujme na úseku sociálneho poistenia. Podľa názoru súdu, nejde o orgán verejnej moci, ako to tvrdí žalobca. Vo veci hodnotenia a priznania odmien zamestnancom tejto pobočky a všetkých mzdových nárokov, vrátane osobného ohodnotenia JUDr. K. P. a ďalších vedúcich zamestnancov, vrátane údajov o výberovom konaní na funkciu štatutárneho orgánu u zamestnávateľa uvedeného v § 1 ods. 2, a miesto ďalšieho vedúceho zamestnanca (ak to neurčoval platný Pracovný poriadok žalovaného v podania žiadosti), podľa názoru súdu, podľa § 9 ods. 1, 3 zákona o slobodnom prístupe k informáciám požadovanú informáciu bolo možné poskytnúť iba v rozsahu tohto ustanovenia, teda iba v rozsahu údajov, ktoré sú spracúvané v informačnom systéme. Z tohto ustanovenia jednoznačne vyplýva, že informáciu povinná osoba je povinná poskytnúť iba v rozsahu uvedenia titulu, mena, priezviska, funkcie, deň ustanovenia alebo vymenovania do funkcie, pracovné zaradenie a deň začiatku výkonu pracovnej činnosti, miesto výkonu funkcie alebo pracovnej činnosti a orgán, v ktorom túto funkciu alebo činnosť vykonáva, mzda, plat alebo platové pomery a ďalšie finančné náležitosti priznané za výkon funkcie alebo za výkon pracovnej činnosti, a to za podmienky, že sú uhrádzané zo štátneho rozpočtu alebo z iného verejného rozpočtu. Činnosť sociálnych poisťovní, ich organizácia a riadenie je upravená v zákone o sociálnom poistení a poskytovať informácie môžu iba o svojej rozhodovacej činnosti, ktorú im zveruje zákonodarca v zmysle konkrétneho zákona, avšak s prihliadnutím na obmedzenia podľa § 9 zák. č. 211/2000 Z. z. a zák. č. 428/2002 Z. z. o ochrane osobných údajov. Z administratívneho spisu žalovaného nie je sporné a vyplýva, že žalobca v čase mailového podania žiadosti niekoľkokrát v priebehu dňa požadoval detailné informácie na zamestnancov pobočky o ich činnosti, zaradení a mzdových nárokoch, vrátane seba, keďže nie je sporné, že u tejto pobočky žalobca pracoval a žiadal informácie i na svoju osobu, ktoré obsahovo možno zaradiť do výmeny názorov medzi ním a riaditeľkou pobočky, so zistením, prečo bol ukončený jeho pracovný pomer, aké dôvody k tomu viedli zamestnávateľa a kto zaujme jeho miesto, resp. prečo vybraná osoba zaujme jeho miesto, resp. prečo iná osoba bola obsadená, resp. menovaná do konkrétneho miesta na tejto pobočke. Súd považuje za potrebné uviesť, že žalobca pod rúškom zák. č. 211/2000 Z. z. viedol akési dokazovanie o skončení jeho pracovného pomeru v pobočke žalovaného a požadoval informácie, ktoré rozsahom a obsahovo patria do civilného súdneho konania, ak zamestnanec nie je spokojný s ukončením pracovného pomeru zo strany zamestnávateľa. Zo spisu vyplýva, v ktorých bodoch správny orgán vyhovel jeho žiadosti v zmysle zák. č. 211/2000 Z. z. a ak nevyhovel, uviedol vecne a logicky dôvody, pre ktoré nemôže vyhovieť jeho žiadosti na sprístupnenie informácii vo vzťahu k vedúcim zamestnancom. Pokiaľ ide o sprístupnenie zápisníc z porád riaditeľky pobočky žalovaného 01. 09. 2012 do 23. 02. 2013, vrátane všetkých príloh, išlo by o informáciu, ktorá nesúvisí s činnosťou Sociálnej poisťovne podľa článku 26 ods. 5 Ústavy SR, čl. 17 ods. 1, 5 ústavného zák. č. 23/1991 Zb., ktorým sa uvádza listina základných práv a slobôd, ako i zák. č. 461/2003 Z. z. o sociálnom poistení, ale išlo by o informáciu, ktorá sa týka osobných údajov zamestnancov tejto inštitúcie oprávnenej rozhodovať o právach a právom chránených záujmov fyzických a právnických osôb. Naviac treba prisvedčiť žalovanému, že v záznamoch z požadovaných porád sa môžu nachádzať i informácie, ktoré sa týkajú tretích osôb, ktorých integrita je chránená práve zákonom č. 428/2002 Z. z. Pokiaľ žalobca poukazoval v podanej žalobe na základné princípy práva na slobodu prejavu a práva na informácie uvedené v i náleze Ústavného súdu SR, súd považuje za potrebné uviesť, že rešpektuje tieto princípy a pri rozhodovaní v predmetnej veci vychádzal z ustálenej súdnej praxe, judikatúry Najvyššieho súdu SR (napr. rozsudok zo dňa 27. 05. 2009 v konaní pod sp. zn. 2 Sžo 190/2008, rozsudok zo dňa 09. 12. 2010 pod sp. zn. 8Sži/2/2010), ako i nálezu Ústavného súdu SR v konaní pod sp. zn. II. ÚS 184/2003, v ktorých bolo zaujaté jednoznačné stanovisko, v zmysle ktorého obsahom základného práva na prijímanie informácií podľa čl. 26 ods. 1 Ústavy SR a čl. 10 ods. 1 Dohovoru o ochrane ľudských práv a základných slobôd v znení protokolov č. 3, 5 a 8 nie je právo dostávať informácie podľa predstáv a očakávaní žiadateľa. Povinná osoba môže odmietnuť poskytnúť informácie, na poskytnutie ktorých nemá žiadateľ právo, pretože sú z okruhu informačnej povinnosti vylúčené. V predmetnej veci teda žalovaný nebol povinný vyhľadať a zhromaždiť pre žalobcu informácie, ktoré sa v ich originálnej podobe v čase podania žiadosti v jeho dokumentácii nenachádzali, a teda nedisponoval nimi. Pokiaľ ide o zápisnice z porád v požadovanom období a správny orgán by mienil vyhovieť tejto žiadosti žalobcu, avšak s úpravami, vymazať informácie týkajúce sa osobnosti fyzickej alebo právnickej osoby v zmysle § 9 zákona o slobodnom prístupe k informáciám, podľa názoru súdu by jednoznačne išlo o spracovanie informácie, teda o poskytnutie informácie, ktorou reálne nedisponuje, a preto neexistuje. Úpravami zápisníc by vznikla úplne nová informácia. Z týchto dôvodov sa nemožno ani stotožniť s tvrdením žalobcu, že rozhodnutie žalovaného je nedostatočne odôvodnené. Súd dáva do pozornosti Nález Ústavného súdu I.ÚS 241/07, č. I.ÚS 342/2010, ktorý vo svojej judikatúre zdôrazňuje, že nezávislosť rozhodovania orgánov verejnej moci sa uskutočňuje v ústavnom a zákonom, procesnoprávnom, ako i hmotnoprávnom rámci. Procesnoprávny rámec predstavujú predovšetkým princípy riadneho a spravodlivého procesu, ako vyplývajú z čl. 46 a nasl. ústavy SR a čl. 6 ods. 1 Dohovoru. Jedným z týchto princípov predstavujúcich súčasť práva na riadny proces a vylučujúcich ľubovôľu pri rozhodovaní je aj povinnosť orgánov presvedčivo správne vyhodnotiť dôkazy a svoje rozhodnutia náležite odôvodniť, čo v danom prípade podľa názoru súdu bolo splnené zo strany žalovaného, avšak vychádzajúc zo stanoviska ESĽP, ktorý pripomína, že rozhodnutia musia v dostatočnej miere uvádzať dôvody, na ktorých sa zakladajú (napr. García Ruiz c. Španielsko), avšak judikatúra nevyžaduje, aby na každý argument strany bola daná odpoveď v odôvodnení rozhodnutia, ale iba na argument, ktorý je pre rozhodnutie rozhodujúci a vyžaduje sa špeciálna odpoveď. Právo vyhľadávať a šíriť informácie možno obmedziť len zákonom, ak ide o opodstatnenia v demokratickej spoločnosti nevyhnutné na ochranu práv a slobôd iných, bezpečnosti štátu, verejného poriadku, ochranu verejného zdravia a mravnosti (čl. 26 ods. 4 Ústavy SR). Výkladovým pravidlom pri obmedzovaní základných práv a slobôd je ustanovenie čl. 13 ods. 4 Ústavy SR, podľa ktorého pri obmedzovaní základných práv a slobôd sa musí dbať na ich podstatu a zmysel. Rozsah obmedzení základných práv a slobôd je potrebné vykladať reštriktívne. Pri uplatňovaní práva na informácie je podstatné, aby bolo toto právo žiadateľom uplatňované efektívne, t. j. aby nedochádzalo k zneužitiu tohto práva a aby žiadosti o informácie nevybočovali zo zákonnej úpravy o reálnej povinnosti povinnej osoby. Vzhľadom na obsah a rozsah požadovanej informácie žalobcom súd dospel k záveru, že žalobcom uplatnené právo na informácie je obmedzené zákonom o slobodnom prístupe k informáciám podľa § 9 citovaného zákona, v nadväznosti na § 3 zák. č. 428/2002 Z. z. o ochrane osobných údajov, ktorý nedovoľuje žalovanému správnemu orgánu, ktorý je viazaný článkom 2 ods. 2 Ústavy SR zverejniť iné informácie, týkajúce sa zamestnancov vo verejnej správe, než tie, ktoré ustanovuje zákon. S poukazom na vyššie uvedený záver žalovaného, ktorý urobili a ustálili vo svojom rozhodnutí, zodpovedá zásadám logického myslenia a správneho uváženia a je v súlade aj s hmotnoprávnymi ustanoveniami zák. č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov i Správneho poriadku. Z týchto dôvodov bolo potrebné rozhodnúť tak, ako je uvedené vo výroku tohto rozsudku a žalobu podľa § 250j ods. 1 OSP zamietnuť. Žalovaný správny orgán sa logicky a vecne správne vyporiadal s námietkami žalobcu a súd nezistil také vady konania, na ktoré by podľa § 250i ods. 3 OSP musel prihliadnuť. O trovách konania súd rozhodol podľa § 250k ods. 1 OSP tak, že žalobcovi, ktorý v konaní nemal úspech, náhradu trov konania nepriznal. Poučenie: Proti tomuto rozsudku možno podať odvolanie na Najvyšší súd Slovenskej republiky v Bratislave, do 15-tich dní odo dňa doručenia, cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods. 3 ) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha (§ 205 ods. 1 OSP).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4013200368.3 (dáta aktuálne k 14. 11. 2026). Záväzné je znenie zverejnené súdom.




